
	Comisia pentru Buget,

Finanţe şi Bănci
	
	Bucureşti,         09.03.2017 

Nr. 4c-2/572
PLx.346/2016


BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra propunerii legislative pentru completarea art. 62 din Legea nr. 227 din 8 septembrie 2015 privind Codul fiscal, cu modificările și completările ulterioare, cu adresa nr. Plx.346/2016, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,
   Leonardo BADEA

RAPORT
asupra propunerii legislative pentru completarea art. 62 din 
Legea nr. 227 din 8 septembrie 2015 privind Codul fiscal, 
cu modificările și completările ulterioare
În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanțe și bănci a fost sesizată, spre dezbatere în fond, în procedură de urgenţă, cu propunerea legislativă pentru completarea art. 62 sin Legea nr. 227 din 8 septembrie 2015 privind Codul fiscal, cu modificările și completările ulterioare.
Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă  în ședința din 14 septembrie 2016.
La dezbaterea propunerii legislative s-a avut în vedere avizul negativ al Comisiei juridice, de disciplină şi imunităţi, avizul negativ al Comisiei pentru muncă şi protecţie socială, avizul favorabil al Comisiei pentru politică economică, reformă şi privatizare, avizul negativ al Consiliului Legislativ precum şi punctul de vedere negativ al Guvernului.
Propunerea legislativă supusă dezbaterii are ca obiect de reglementare completarea art.62 din Legea nr.227/2015, în sensul scutirii tinerilor sub 25 ani de la impozitul pe venit în primii trei ani de muncă.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă menţionată mai sus, în şedinţa din data de 08 martie 2017.
La lucrările Comisiei și-au înregistrat prezența un număr de 18 deputați, din totalul de 25 de membri.
La dezbaterea acestei propuneri legislative au participat, în calitate de invitați, reprezentanți ai Ministerului Finanţelor Publice.
În urma examinării propunerii legislative şi a opiniilor exprimate, deputații prezenți la lucrări, au hotărât cu unanimitate  de voturi, respingerea propunerii legislative pentru completarea art. 62 sin Legea nr. 227 din 8 septembrie 2015 privind Codul fiscal, cu modificările și completările ulterioare din următoarele considerente:
- prin acordarea acestei facilităţi se creează un cadru discriminatoriu faţă de celelalte categorii de contribuabili care obţin venituri de aceeaşi natură, dar nu se încadrează în criteriile stabilite, întrucât, deşi corespund limitei de vârstă, au peste 3 ani vechime.

- sunt trataţi în mod inechitabil şi tinerii care au depăşit vârsta de 25 de ani, dar sunt încă studenţi. Astfel, ulterior absolvirii, în primii 3 ani de muncă aceştia nu vor beneficia de scutirea de impozit pe veniturile din salarii şi asimilate salariilor.

În raport cu obiectul şi conţinutul său, propunerea legislativă face parte din categoria legilor ordinare.

